b"\n_START_ARTICLE_\nHugo Ch\xc3\xa1vez\n_START_SECTION_\nKuppet i 2002\n_START_PARAGRAPH_\n9. april 2002 kunngjorde Carlos Ortega, lederen av Venezuelas sosialdemokratiske fagbevegelse, CVT, en to dagers generalstreik. Om lag 500 000 personer deltok og marsjerte mot hovedkvarteret til det statlige oljeseskapet PDVSA (Petr\xc3\xb3leos de Venezuela) den 11. april 2002. Arrang\xc3\xb8rene bestemte seg for \xc3\xa5 omdirigere marsjen til Miraflores, presidentpalasset, hvor det foregikk en demonstrasjon til st\xc3\xb8tte for Chavez. Det kom til voldelige sammenst\xc3\xb8t og skuddveksling mellom demonstrantene, det opposisjonskontrollerte Caracas storbypoliti og den statskontrollerte nasjonalgarden. Det ble ogs\xc3\xa5 meldt om snikskyttere hvor b\xc3\xa5de tilhengere om motstanderere av Chavez befant seg. Oppt\xc3\xb8yene f\xc3\xb8rte til 17 drepte og 100 skadde._NEWLINE_11. april 2002 gjennomf\xc3\xb8rte opposisjonen et kupp og presidentpalasset ble overtatt. Chavez ble tatt til fange og flydd til \xc3\xb8ya La Orchila utenfor kysten. Rundt \xc3\xb8ya sirklet amerikanske marinefart\xc3\xb8yer som deltok i en \xc3\xb8velse._NEWLINE_Lucas Rinc\xc3\xb3n Romero, h\xc3\xa6rsjefen i Venezuela, kunngjorde deretter at Chavez hadde g\xc3\xa5tt av som president. De milit\xc3\xa6re lederne utnevnte Pedro Carmona til midlertidig president i Venezuela. Etter f\xc3\xa5 timer hadde han avskaffet b\xc3\xa5de parlamentet og h\xc3\xb8yesterett, og dessuten gjort store forandringer i grunnloven, deriblant endret navnet tilbake til Rep\xc3\xbablica de Venezuela._NEWLINE_Mens h\xc3\xb8yresiden feiret, ble det raskt holdt en rekke store massem\xc3\xb8nstringer mot kuppmakerne. Det var da at en general erkl\xc3\xa6rte sin lojalitet til Chavez. Sentrale deler av h\xc3\xa6ren besluttet \xc3\xa5 nedkjempe kuppmakerne. Venezuelas beskjedne krigsfl\xc3\xa5te seilte ut mot La Orchila og fikk befridd Chavez. Amerikanerne fors\xc3\xb8kte ikke \xc3\xa5 hindre dem. Den korteste presidentperioden i Venezuelas historie var dermed over, og Chavez kunne p\xc3\xa5 nytt innta plassen som president i Venezuela igjen 13. april 2002._NEWLINE_Etter kuppet oppnevnte Ch\xc3\xa1vez flere unders\xc3\xb8kelseskommisjoner. Disse kom frem til at USA hadde st\xc3\xa5tt bak kuppet, slik Chavez hevdet. 16. april 2002 kunne Chavez fortelle at et fly med amerikanske registreringsnumre hadde landet p\xc3\xa5 flybasen p\xc3\xa5 Orchila, hvor Chavez ble holdt fanget._NEWLINE_I 2002 overlevde Chavez et mislykket kuppfors\xc3\xb8k (se nedenfor), og i kj\xc3\xb8lvannet av dette ble landets \xc3\xb8konomi lammet av en lockout/streik organisert av toppen i den eksisterende fagbevegelsen og b\xc3\xa5de den private og offentlige n\xc3\xa6ringslivsledelsen. Som f\xc3\xb8lge av dette falt BNP kraftig i 2002 og 2003, men den har siden bedret seg drastisk i takt med \xc3\xb8kte oljepriser.\n_START_SECTION_\nIdeologi og politikk\n_START_PARAGRAPH_\nHugo Chavez var inspirert politisk av Simon Bolivar, som ledet avkoloniseringen av deler av Latin-Amerika. Bolivar var s\xc3\xa6rlig inspirert av den franske revolusjonens idealer. I tillegg viste Chavez hyppig til venstreradikale tenkere som stod i opposisjon til den sovjetiske formen for sosialisme. S\xc3\xa6rlig hyppige var henvisningene til  Antonio Gramsci, Rosa Luxemburg og Leo Trotskij i hans taler. Sistnevnte var symbolsk viktig da han stod i sterk opposisjon til stalinismen, og m\xc3\xa5tte b\xc3\xb8te med livet p\xc3\xa5 grunn av dette. Chavez viste ogs\xc3\xa5 beundring for PROUT - en spirituelt fundert sosialisme f\xc3\xb8rst introdusert av den indiske filosofen Prabhat Ranjain Sarkar. I juni 2007 ble det kjent at regjeringen vil trykke 20\xc2\xa0000 eksemplarer av boken \xc2\xabEtter kapitalismen\xc2\xbb som bl.a. Johan Galtung har bidratt til. PROUT ble grunnlagt i opposisjon til systemene i Kina og Sovjetunionen, som teoriens grunnleggere oppfattet som ekstreme politiske ytterpoler som ikke fremmer menneskelige behov. Under Verdens Sosiale Forum i Porto Alegre i Brasil i 2005 uttalte Chavez at \xc2\xabvi m\xc3\xa5 finne opp sosialismen p\xc3\xa5 nytt\xc2\xbb og han advarte mot den sovjetiske modellen ved \xc3\xa5 komme med f\xc3\xb8lgende uttalelse: \xc2\xabMen vi kan ikke gripe til statskapitalisme, som ville v\xc3\xa6re samme perversjon som Sovjetunionen. Vi m\xc3\xa5 ta tilbake sosialismen som tese, prosjekt og vei fremover, men en ny type sosialisme, en humanistisk en, som setter mennesker f\xc3\xb8rst av alt og ikke maskiner eller staten\xc2\xbb (Michael A. Lebowitz, \xc2\xabSosialisme skapes ikke i himmelen\xc2\xbb, R\xc3\xb8dt nr. 2/2007).\n_START_SECTION_\nChavez' personlige liv\n_START_PARAGRAPH_\nHugo Chavez var barn av Hugo de los Reyes Ch\xc3\xa1vez og Elena Fr\xc3\xadas de Ch\xc3\xa1vez, begge l\xc3\xa6rere. Chavez var gift to ganger. Hans f\xc3\xb8rste kone var Nancy Colmenares, en kvinne fra en fattig familie i hjembyen Sabaneta. Chavez og Colmenares var gift i atten \xc3\xa5r, og fikk tre barn: Rosa Virginia, Mar\xc3\xada Gabriela og Hugo Rafael. De ble separert rett etter kuppfors\xc3\xb8ket i 1992, men forble gode venner. I sitt f\xc3\xb8rste ekteskap hadde Chavez et ni \xc3\xa5r langt forhold til en ung historiker ved navn Herma Marksman. Ved sin d\xc3\xb8d var Chavez separert fra sin andre kone, journalist Marisabel Rodr\xc3\xadguez de Ch\xc3\xa1vez. Fra det ekteskapet har Chavez ytterligere en datter, Rosa In\xc3\xa9s, i tillegg til en stes\xc3\xb8nn, Ra\xc3\xbal \xc2\xabRa\xc3\xbalito\xc2\xbb Alfonzo. Chavez hadde ett barnebarn, Gabriela, da han gikk bort. Hans far ble guvern\xc3\xb8r i delstaten Barinas i 1998.\n_START_SECTION_\nReligi\xc3\xb8s overbevisning\n_START_PARAGRAPH_\nChavez ble oppdratt som katolikk, og var fremdeles en troende kristen da han d\xc3\xb8de. P\xc3\xa5 tross av dette hadde han hatt mye uenighet med b\xc3\xa5de den katolske kirke i Venezuela og den protestantiske kirken. Til tross for at han tradisjonelt holdt sin egen tro personlig, hadde han i l\xc3\xb8pet av perioden som president blitt mer \xc3\xa5pen for \xc3\xa5 diskutere sin religi\xc3\xb8se overbevisning. Dette for \xc3\xa5 meddele at hans kristentro og tolkning av Jesu liv har hatt stor innflytelse p\xc3\xa5 hans progressive tanker."